**Notă informativă**

**la proiectul hotărârii de Guvern cu privire la aprobarea listei fructelor și legumelor proaspete supuse controlului de conformitate cu cerințele de calitate pentru fructe și legume proaspete și modificarea unei Hotărâri de Guvern**

**Denumirea autorului şi, după caz, a participanţilor la elaborarea proiectului**

Ministerul Agriculturii, Dezvoltării Regionale și Mediului

**Condițiile ce au impus elaborarea proiectului de act normativ și finalitățile urmărite**

Prezentul proiect este elaborat în temeiul art. 1 din Legea nr. 237/2018 cu privire la controlul de conformitate cu cerințele de calitate pentru fructele și legumele proaspete și stabilește lista fructelor și legumelor proaspete care vor fi supuse controlului de conformitate în contextul legii sus-menționate.

**Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene**

Proiectul nominalizat nu conține norme privind armonizarea legislației naționale cu legislația Uniunii Europene, dar vine întru asigurarea cadrului normativ privind controlul conformității, calității și comercializării fructelor și legumelor proaspete.

**Principalele prevederi ale proiectului și evidențierea elementelor noi**

Proiectul hotărârii Guvernului conține lista de fructe și legume proaspete care urmează a fi supuse controlului de conformitate cu cerințele de calitate pentru fructe și legume proaspete, contextul prevederilor Legii nr. 237/2018.

Totodată, în contextul modificării și abrogării unor acte normative, a apărut necesitatea de a aduce în concordanță prevederile Hotărârii Guvernului nr. 929/2009.

Astfel, pentru a evita dublarea noțiunilor definite în actele normative, care reglementează același domeniu, la punctul 5 din anexa la Hotărârea Guvernului nr. 929/2009 vor fi excluse noțiunile de „colet”, „preambalaje”, „ambalaj” și „număr de identificare”. În aceiași ordine de idei, odată cu modificarea și/sau abrogarea unor acte normative, a apărut necesitatea de operare a unor modificări în textul hotărârii și anume: Legea nr. 78/2004 privind produsele alimentare (abrogată), din preambulul hotărârii, se va substitui cu Legea nr. 306/2018 privind siguranța alimentelor. Odată cu modificarea Legii nr. 119/2004 cu privire la produsele de uz fitosanitar și fertilizanți prin Legea nr. 185/2017 pentru modificarea și completarea unor acte legislative, a fost exclusă obligativitatea deținerii Certificatului de inofensivitate, acesta devenind un document opțional, fapt care impune operarea unor modificări la punctul 6 din Anexă la Hotărirea de Guvern. La fel va fi modificat textul la punctul 9 din aceeași Anexa, motivul fiind abrogarea Reglementării de Metrologie Legală RGML 03:2008 „Sistemul Naţional de Metrologie. Preambalarea unor produse în funcție de masă şi volum”.

**Fundamentarea economico-financiară**

Implementarea acestui proiect nu necesită alocarea resurselor financiare suplimentare de la bugetul de stat.

**Modul de încorporare a actului în cadrul normativ în vigoare**

Proiectul este elaborat în temeiul art. 1 din Legea nr. 237/2018 cu privire la controlul de conformitate cu cerințele de calitate pentru fructele și legumele proaspete.

Ca urmare a aprobării proiectului de hotărâre de Guvern prenotat, va fi aprobată lista de fructe și legume proaspete care urmează a fi supuse controlului de conformitate cu cerințele de calitate pentru fructe și legume proaspete și va fi modificată Hotărârea Guvernului nr. 929/2009 cu privire la aprobarea „Cerințelor de calitate și comercializare pentru fructe și legume proaspete”.

**Avizarea şi consultarea publică a proiectului**

În conformitate cu art. 32 din Legea nr. 100/2017 cu privire la actele normative, anunțul privind inițierea elaborării proiectului de act normativ a fost plasat pe pagina web: particip.gov.md.

Proiectul și Analiza impactului de Reglementare la proiect a fost susținută de Grupul de lucru al Comisiei de Stat pentru reglementarea activității de întreprinzător.

Totodată, acestea vor fi supuse avizării, inclusiv de Asociațiile de profil și consultării publice, pe pagina web a Ministerului Agriculturii, dezvoltării Regionale și Mediului, după anunțarea proiectului spre examinare în ședința secretarilor generali.

**Ministru Ion PERJU**

Ex.: Maria Leahu,

Tel.: 022 204 573.